Document ID: 32014D0158

VYKONÁVACIE ROZHODNUTIE KOMISIE
z 20. marca 2014,
ktorým sa mení rozhodnutie 2006/594/ES, pokiaľ ide o dodatočné rozpočtové prostriedky z Európskeho sociálneho fondu pre niektoré členské štáty v rámci cieľa Konvergencia
[oznámené pod číslom C(2014) 1707]
(2014/158/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (1), a najmä na jeho článok 18 ods. 2,
keďže:
(1)
Rozhodnutím Komisie 2006/594/ES (2) sa stanovilo indikatívne pridelenie viazaných rozpočtových prostriedkov rozčlenených podľa členských štátov v rámci cieľa Konvergencia na obdobie rokov 2007 - 2013.
(2)
Nariadenie (ES) č. 1083/2006 bolo zmenené nariadením Európskeho parlamentu a Rady (EÚ) č. 1298/2013 (3) s cieľom riešiť osobitné problémy nezamestnanosti, najmä nezamestnanosti mladých ľudí, a chudoby a sociálneho vylúčenia prostredníctvom pridania celkového balíka vo výške 125 513 290 EUR, v cenách z roku 2004, do Európskeho sociálneho fondu.
(3)
V článku 19 nariadenia (EÚ) č. 1083/2006 v znení zmien sa upravujú dostupné zdroje na cieľ Konvergencia s cieľom zvýšiť vyčlenené prostriedky z Európskeho sociálneho fondu pre Francúzsko o 13 959 768 EUR v roku 2013.
(4)
Indikatívne sumy viazaných rozpočtových prostriedkov pre regióny, ktoré sú oprávnené využívať štrukturálne fondy v rámci cieľa Konvergencia v roku 2013 by sa mali v súvislosti s týmto členským štátom preskúmať.
(5)
Pokiaľ ide o dodatočné vyčlenenie finančných prostriedkov pre Chorvátsko pri jeho pristúpení, rozhodnutie 2006/594/ES ešte nebolo zmenené. Z dôvodov transparentnosti a úplnosti by sa mali uviesť vyčlenené prostriedky pre Chorvátsko.
(6)
Rozhodnutie 2006/594/ES by sa preto malo zodpovedajúcim spôsobom zmeniť,
PRIJALA TOTO ROZHODNUTIE:
Článok 1
Prílohy I a III k rozhodnutiu 2006/594/ES sa nahrádzajú prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. marca 2014

Labels: 2
18
15